# **Republika Slovenija Ministrstvo za gospodarstvo, turizem in šport**

**Navodila za izpolnjevanje poenostavljenega obrazca za oceno škode v gospodarstvu in vloge za dodelitev predplačila**

**zaradi posledic močnih neurij z večdnevnim obilnimi deževjem na širšem območju Republike Slovenije, ki je povzročilo katastrofalne poplave, plazenje tal in druge posledice hudourniškega delovanja visokih voda**

# **POPLAVE avgust 2023**

Skladno z Zakonom o odpravi naravnih nesreč (ZOPNN) je Ministrstvo za gospodarstvo, turizem in šport zadolženo za pripravo ocene škode v gospodarstvu po naravnih nesrečah. Glede na sklep Uprave RS za zaščito in reševanje št. 844-30/2023-18 - DGZR z dne 10. 8. 2023 in št. 844-30/2023-390-DGZR z dne 16. 11. 2023 bomo za škodo v gospodarstvu zaradi posledic močnih neurij z večdnevnim obilnimi deževjem na širšem območju Republike Slovenije, ki je povzročilo katastrofalne poplave, plazenje tal in druge posledice hudourniškega delovanja visokih voda **zbirali oceno škode na poenostavljenem obrazcu, ki je objavljen na spletni strani** [Ukrepi za oceno in povračilo škode | GOV.SI](https://www.gov.si/zbirke/projekti-in-programi/ukrepi-drzave-za-pomoc-po-poplavah/ukrepi-za-pomoc-gospodarstvu/ukrepi-za-oceno-in-povracilo-skode/)**.**

**Za izpolnjevanje obrazca boste potrebovali naslednje informacije**:

* naziv oškodovanca
* statusna oblika oškodovanca
* odgovorna oseba oškodovanca
* ulica in hišna številka sedeža oškodovanca:
* poštna številka in pošta sedeža oškodovanca
* telefonska številka oškodovanca
* elektronski naslov oškodovanca
* matična številka oškodovanca
* davčna številka oškodovanca
* ulica nastanka nesreče
* pošta nastanka nesreče
* poštna št. nastanka nesreče
* kraj-i nastanka nesreče
* občina/-e nastanka nesreče
* dejavnost podjetja po SKD
* **ocena škode na strojih in opremi (v EUR)**
* **ocena škode na zalogah (v EUR)**
* **ocena škode na izpadu prihodka (v EUR)**
* ocena stroškov čiščenja strojev, opreme in zalog: [[1]](#footnote-1)

o stroški dela zaposlenih v podjetju (v EUR)

o stroški zunanjih izvajalcev (v EUR)

* številka transakcijskega računa oškodovanca
* naziv banke pri kateri je odprt transakcijski račun.

**in nato podpisati izjave, ki so del obrazca in vloge.**

V tem trenutku zbiramo zgolj **oceno škode** na strojih in opremi, zalogah in zaradi izpada prihodka tistih oškodovancev, ki niso oddali ocene škode do 20. 9. 2023.

Predplačila se bodo izplačala na osnovi ocenjene vrednosti škode.

Za oceno škode upravičencem **še ni potrebno priložiti nobenih dokazil!**

**Naknadno, na poziv ministrstva, bodo morali oškodovanci predložiti**:

* za škodo na strojih in opremi: izpolnjen obrazec in cenilno poročilo,
* za škodo na zalogah: izpolnjen obrazec in cenilno poročilo,
* za škodo nastalo zaradi izpada prihodka: izpolnjen obrazec s strani odgovorne osebe za sestavo bilanc, ki ga podpiše odgovorna oseba podjetja.

Ob pozivu ministrstva vam bomo posredovali tudi vse potrebne obrazce.

Za resničnost in pravilnost podatkov jamči odgovorna oseba oškodovanca.

Omenjeni **cenilni zapisniki** so lahko pripravljeni s strani**:**

* Pooblaščenih ocenjevalcev vrednosti (register vodi Inštitut za revizijo) [Slovenski inštitut za revizijo - Register (si-revizija.si)](https://www.si-revizija.si/ocenjevalci/register) ali
* Sodnih cenilcev (register vodi Ministrstvo za pravosodje) - [Imenik sodnih cenilcev (gov.si)](https://spvt.mp.gov.si/cenilci.html) ali
* Zavarovalniških cenilcev (praviloma, če so bili stroji, oprema, zaloge, izpad prihodka zavarovani oz. izjemoma, če ni mogoče dobiti pooblaščenega ocenjevalca vrednosti oz. sodnega cenilca.

Metodologijo za ocenjevanje škode v gospodarstvu, ki temelji na Uredbi o metodologiji za ocenjevanje škode po naravnih in drugih nesrečah najdete tukaj: <http://www.pisrs.si/Pis.web/pregledPredpisa?id=URED2969>

1. Oceno stroškov za čiščenje strojev, opreme in zalog zbiramo informativno in ne predstavljajo osnove za izplačilo preplačila oz. povračila. V obrazcu ločite stroške čiščenja, ki so nastali kot strošek dela zaposlenih (ki so izvajali čiščenje) in stroške čiščenja, ki so nastali kot strošek zunanjih izvajalcev. [↑](#footnote-ref-1)